./data/phi0474/phi058/phi0474.phi058.perseus-lat1.xml
M. Tullius Cicero
semper eos putavi, si vulgares essent, vilis, si temporis causa constituerentur, levis ; si vero, id quod ita factum est, meritis tuis tribuerentur, existimabam multam tibi in his honoribus tuendis operam esse ponendam  qua re quoniam in istis urbibus cum summo imperio et potestate versaris in quibus 'tuas virtutes consecratas et in deorum numero conlocatas vides, in omnibus rebus quas statues, quas decernes, quas ages, quid tantis hominum opinionibus, tantis de te iudiciis, tantis honoribus debeas cogitabis   id autem erit eius modi ut consulas omnibus, ut medeareincommodis hominum, provideas saluti, ut te parentem Asiae et dici et haberi velis